এবার নতুন রূপে হাজির হবেন অপর্ণা। চ্যালেঞ্জিং একটি চরিত্রে দেখা যাবে তাকে। নাটকের নাম ‘কৃষ্ণকলির আত্মত্যাগ’। নাটকটির রচয়িতা ইউসুফ বাশার। পরিচালনা করেছেন শ্রাবণ চক্রবর্তী দিপু। স¤প্রতি মানিকগঞ্জের বেতিলা জমিদার বাড়িতে নাটকটির শুটিং সম্পন্ন হয়েছে নির্মাতা শ্রাবণ চক্রবর্তী জানিয়েছেন। নাটকটির নাম ভূমিকায় অভিনয় করেছেন অপর্ণা। ‘কৃষ্ণকলির আত্মত্যাগ’ নামের এ নাটকে অপর্ণার বিপরীতে প্রতুল জোয়াদ্দারের চরিত্রে অভিনয় করেছেন আব্দুন নূর সজল। নাটকটিতে অভিনয় প্রসঙ্গে অপর্ণা বলেন, ‘নাটকটির গল্প ভীষণ সুন্দর। এটি গতানুগতিক গল্পের বাইরের চমৎকার একটি গল্প। নাটকটি নিয়ে আমি দারুণ আশাবাদী।’ শিগগিরই একটি স্যাটেলাইট চ্যানেলে ‘কৃষ্ণকলির আত্মত্যাগ’ প্রচারিত হবে। এদিকে গত ঈদুল আজহায় অপর্ণা অভিনীত ‘আমার নাম মানুষ’ ও ‘আগলে রেখো প্রেম’ নাটক দুটো দর্শকের মধ্যে বেশ সাড়া ফেলেছে। এবারের ঈদের প্রায় চার শতাধিক নাটক-টেলিছবির মধ্যে ‘আমার নাম মানুষ’ নাটকটিকে সেরা কাজ বলে সোশ্যাল মিডিয়ায় অনেকেই মন্তব্যও করেছেন। তবে প্রশংসায় গা ভাসান না অপর্ণা। তিনি কাজই করে যাচ্ছেন। অপর্ণা বলেন, ‘ভালো কাজের মধ্যেই মানুষ বেঁচে থাকে। ভালো কাজের সঙ্গে থাকতে চাই।’